P. Minárik, poslanec: (2010-02-04):
Na tejto schôdzi máme tri návrhy zákonov, ktoré zákon č. 171/2005 Z. z. o hazardných hrách chcú zmeniť. Včera sme postúpili do druhého čítania návrh kolegýň Muškovej a Tóthovej. Chvalabohu. Aj keď pani predkladateľka povedala, a teraz necitujem, len naozaj hrubo parafrázujem, že ide len o malý krôčik. V každom prípade, keďže je to v druhom čítaní, na ďalšej schôdzi budeme mať možnosť vďaka tomu pridať niekoľko poriadnych krokov, pretože s touto oblasťou treba robiť niečo zásadnejšie ako robiť len malé krôčiky. Druhý návrh, ktorý sa hazardom zaoberá, je tento, ktorý práve predkladám a máme s kolegom Bauerom dva ciele. Jedným je odstrániť tú hanebnosť – „kasína v rekreačnom komplexe“, kde sme veľkých hráčov na tomto hracom trhu veľmi zvýhodnili a druhý je reštrikcia už existujúceho hrania na hracích automatoch. Nechceme zakázať všetko, ako nás včera niektorá poslankyňa obviňovala. Zrejme to vyčítala z krištáľovej gule, pretože z našich návrhov sa to vyčítať nikdy nedalo. My vieme, čo je možné, ale vieme aj, čo je potrebné. Reštringovať jednorukých zlodejov je pre túto spoločnosť vyslovene potrebné. A máme tu aj tretí návrh kolegu Lipšica, ktorý prišiel dva, tri týždne po mojom a obsahuje prakticky len tú jednu časť o vypustení kasína v rekreačnom komplexe zo súčasného stavu zákona. Vďaka tomu, že tu mám ešte tieto dva ďalšie návrhy, nebudem musieť o všetkých aspektoch hrania hovoriť sám. Po prvé, už som to spravil niekoľkokrát, keď som sa hazardom v tejto snemovni zaoberal, teda hazardom a jeho obmedzením. A po druhé, určite by som nebol tak presvedčivý, ako keď s citom, ktorý je pani poslankyni Tóthovej určite vlastnejší ako mne, hovorí o závažných dôsledkoch hrania na mladých ľudí a o tragédiách, ktoré hráčstvo v našich rodinách spôsobuje. Určite ide o zničujúce účinky, ale myslím, že včera pani profesorka na túto tému povedala veľmi presne, o čo ide, takže môžem túto časť preskočiť. Rovnako ako nemusím hovoriť o dôsledkoch na kriminalitu. Kolega Lipšic bude určite kompetentnejšie hovoriť o kriminalite a organizovanom zločine, o skutočnom praní špinavých peňazí, ktoré sa v kasínach a herniach realizuje. A bude zrejme hovoriť aj o nákladoch, ktoré hranie pre spoločnosť prináša, pretože o negatívnych externalitách sa zmienil už v dôvodovej správe a zdá sa, že prechádza na ekonomickú argumentáciu. Vzhľadom na to, že som to urobil na minulej schôdzi, už sa tomuto ja osobne venovať nebudem. Malú poznámku. Bohužiaľ, aj kolega Lipšic sa v otázke externalít bude musieť oprieť len o zahraničné poznatky, pretože na Slovensku sa tento problém prakticky neskúma, nerobia sa žiadne zisťovania a nie sú dostupné prakticky žiadne štatistiky, a keď, tak len tie, ktoré sú robené za iným cieľom a dajú sa použiť sekundárne. Aj zahraničné zdroje budú veľmi obmedzené. Asi vás prekvapím, možno ani nie, ale aj v tomto odbore to beží rovnako ako v iných, ktoré síce historicky tolerujeme, ale evidentne vieme, že prinášajú pre spoločnosť obrovské množstvo zla. Sú problematické z morálneho hľadiska, ako je fajčenie, hranie, alkohol. Aj v tomto priestore sa negatívami zaoberajú predovšetkým ľudia platení priamo tými, ktorí danú problematiku organizujú. V tomto prípade kongres, samozrejme, prebehne v niektorom zábavnom centre z kasína. Takisto ako zlé dôsledky fajčenia skúmajú predovšetkým veľké tabakové koncerny. Preto si myslím, že je veľmi, veľmi problematické len tak siahnuť a plne dôverovať zdrojom, ktoré hovoria, že nič sa nedeje. Je to tak. Pri fajčení, pri abortívnej antikoncepcii, pri hraní, pri každom takomto zle, ktoré prináša obrovské peniaze, že tí, ktorí na tom najviac profitujú, sa tvária spoločensky zodpovedne a podsúvajú nám, aké veľké prostriedky vynakladajú na to, aby negatívne dôsledky obmedzovali, resp. aspoň ich skúmali. A prakticky nikto ďalší sa tým nezaoberá. Vráťme sa však konkrétne k našim návrhom. S kolegom Bauerom, ako som povedal, chceme riešiť dva problémy. Kasíno v rekreačnom komplexe a rozšírenie a umiestňovanie výherných prístrojov, priliehavejšie by som to nazval, jednorukých zlodejov kde-kade na našom území. Sú to neuveriteľné miesta, kde môžete automat nájsť. Za dverami samoobsluhy, v krčme úplne samozrejme, v kultúrnom dome. Vážení, v kultúrnom dome sa nám podsúva ako kultúra hranie a okrádanie mládeže. Pani kolegyňa Tóthová včera hovorila o svojom malom kroku, ktorým je zvýšenie kontroly hrania 18-ročných. Ale aby bol tento malý krok aspoň trochu účinný, je potrebné, aby sa vytvorili podmienky pre kontrolu. Podmienky pre kontrolu pri takomto rozsypaní, doslovne rozsypaní automatov po území, nie sú žiadne. Ten chlapec, ktorý tam hádže tie koruny, keď niekto bude prichádzať a bude sa tváriť, že je kontrolór, bude hovoriť, že si ide kúpiť žuvačky. My potrebujeme dostať týchto jednorukých zlodejov pod kontrolu do herní a potrebujeme tam vylúčiť alkohol. Pretože kombinácia hrania a alkoholu, ako nám potvrdzujú odborníci, je zničujúca. Tí ľudia strácajú zábrany vďaka alkoholu a vďaka svojej vášni strácajú pojem o čase a vychádzajú odtiaľ aj pri veľmi vysokej návratnosti automatov prakticky až vtedy, keď všetko prehrajú. Kontrola bude teda zrealizovaná, keď budú vytvorené na ňu podmienky, ale aj vtedy, keď budú motivovaní tí, čo ju majú robiť. Na zrealizovateľnosť tejto kontroly tam vkladáme § 49 v novom znení, ktorý sústredí automaty, obmedzuje veľkosť herní tak, aby boli ešte zvládnuteľné. V tomto sme sa nechali inšpirovať novou poľskou legislatívnou, preto hovoríme o 70 prístrojoch, ale môžeme diskutovať, či 50 alebo 40 je tá horná hranica. Dôležité je, aby neboli voľne kade-tade. A posledné, chceme, samozrejme, trochu iný režim pre kasína, ktoré majú iný charakter. Samozrejme, že vylúčiť v kúpeľnom meste kasína, kde hranie je akousi tradíciou a kde pri stoloch, kde sa hrá proti krupiérovi, je predsa len iný vzťah toho hráča ako vzťah k tej blikajúcej skrini, nie je možné. Proste niektoré tradície si musíme ctiť. Pani Tóthová, súhlasím s vami, že treba využívať hlavne existujúce možnosti, až potom zavádzať nové obmedzenia. Aj doteraz bola možnosť kontroly a myslím si, že by bola oveľa účinnejšia, kebyže minister vnútra bol motivoval policajných veliteľov, aby sa zaoberali týmto problémom, kebyže bol diskutoval s vami o tomto probléme miesto toho, aby diskutoval s policajnými odborármi o politizácii polície. K druhej časti, ktorú predkladáme, t. j. k vráteniu stavu pred november toho roku, teda, aby sme zvýhodnenie veľkých hráčov na trhu hrania, ktoré je ničím nezdôvodniteľné, dostali zo zákona preč. To, čo sa pokútnym, doslova pokútnym spôsobom dostalo do zákona, nikto nezdôvodňoval. Prečo by mali byť na Slovensku operátori, a je to nastavené tak, že bude môcť byť iba jeden vzhľadom na veľkosť toho, čo sa chystá s degresívnou odvodovou povinnosťou. To je nezdôvodniteľné v takomto biznise, ktorý ničí človeka. Prečo by mal oproti ostatným prevádzkovateľom takýto prevádzkovateľ dostať 30-ročnú licenciu? Doviesť to na Slovensko tak, že sa toho nikdy nezbavíme, lebo po 30. rokoch to tu bude tak zafixované, že už to odtiaľto nikto nedostane a pred ukončením tej 30-ročnej licencie z nás ten hazard v medzinárodných arbitrážach, kebyže ho chceme vyhnať, stiahne aj posledné spodky. Prečo takéto zvýhodnenie? Ja som vystupoval za týmto mikrofónom ohľadne hazardu niekoľkokrát, v rokoch 2007, 2008, 2009, vždy s nejakou inou formou obmedzenia hracích automatov. Dámy a páni, je pochopiteľné, že ak sa tu prijala téza – opozičnému poslancovi ani čiarku, tak to bolo aj v tomto prípade. Ale ako ste hlasovali v prípade obmedzenia hazardu? Proti raz 1, raz 4 a poslednýkrát 1. Všetci ostatní koaliční poslanci sa zdržali. Za takej situácie, akú máme v tomto parlamente, že opozičnému poslancovi nič nemôže prejsť, to nie je vysvetliteľné ináč ako zásadný signál, sme proti hazardu. Táto snemovňa je proti hazardu. Chce nejakú reštrikciu, a, že sa nemôže prijať môj návrh, v poriadku, ale odkazujeme ministerstvu, ktoré to gestoruje, ministerstvu financií – nechceme to. Robte s tým niečo a niektorí ste aj vystúpili, že sa to neprijíma práve preto, lebo ministerstvo to pojme komplexnejšie. Ministerstvo to komplexnejšie poňalo tak, že v minulom roku pod tlakom hrania kartového pokru a niekoľkých potrebných technických úprav odštartovalo novelizáciu  zákona, ktorá naozaj pokútne skončila tak, že bez akejkoľvek medzirezortnej diskusie, všeobecne takej diskusie v tomto parlamente sa tam vpašovalo kasíno v rekreačnom komplexe. Bez akejkoľvek diskusie. Ani na výbore, ani v tejto snemovni sa o tom nediskutovalo. Dokonca bolo dosť ťažké vypátrať, kto ten návrh za ministerstvo vo výbore už po termínoch predložil. Dámy a páni, ten návrh bol spojený s akýmsi návrhom charitatívnej lotérie, ktorý to mal prekryť. Bolo to takto prepojené, ale vo výbore predseda výboru predkladal len charitatívnu lotériu. Tú druhú časť asi nechcel. Tú ste prišili, vážení kolegovia, kolegovi Hradeckému. Zrejme s výhľadom na jeho vek, ktorý je už penzijný, že mu to už nebude môcť poškodiť. Neviem, neviem, nie je tu, ale veľmi rád by som sa ho opýtal, či to predkladal vo výbore s plným vedomím, či vedel, čo prináša na Slovensko. Má dnes poslednú šancu sa od toho dištancovať, lebo ak to neurobí, ak mu nepoviete, že by to mal urobiť, tak mu to navždy prischne. Ja som už v decembri hovoril vzhľadom na to, ako to  prešlo, že dokonca aj kolegyňa Tóthová za to hlasovala, to neverím, že by to chcela dosiahnuť. Boli ste zavedení a oklamaní a to ministerstvo nesmie urobiť tejto snemovni. To je neuveriteľný podraz. Vážení kolegovia, dávam vám šancu, poslednú šancu, lebo už ďalšie legislatívne návrhy nemôžu prísť, aby ste túto hanbu zo seba zmyli. Dnes môžete zahlasovať a pustiť to do druhého čítania a aby sa to z toho zákona odstránilo, lebo ináč to na všetkých vás prischne. Dnes s plným vedomím budete rozhodovať, či ten Metropolis bude, alebo nebude môcť v Petržalke byť. Dámy a páni, máte poslednú šancu zastaviť tento veľký PPP projekt veľkej sociálnej vlády, ktorá ide transferovať peniaze od akoby bohatých „chudákov“, ktorí upadajú do závislosti, do štátneho rozpočtu, kde to Počiatek bude rozdeľovať. To je projekt, ktorý je dvakrát taký veľký ako Skytol a výnosnejší. Dámy a páni, je na vás, ako sa rozhodnete a aký biľag alebo nebiľag na sebe necháte. (Potlesk.)